Sjálfur hef ég átt góð viðskipti við " mína menn hjá bankanum " og notið einstaklega góðrar þjónustu , einkum á Stöðvarfirði og get því ekki kvartað yfir starfsmönnum hans hér eystra . Hins vegar hlýtur maður að velta fyrir sér nánasarlegu hugarfari æðri stjórnenda Landsbankans , en ætti jafnframt að gleðjast yfir því að dragbítar eins og hér á Djúpavogi skuli ekki standa í vegi fyrir vexti hans og viðgangi . Líklega hefði ég átt að gauka aukalega að þeim lausafé , til að þeir gætu , án meiri tilkostnaðar en jafnaldrar í flestum nágrannabyggðum , nálgast ýmsar barnabókmenntir . Ég sá bara einfaldlega ekki fyrir að hálfgerðir átthagafjötrar kæmu til með að valda því að þeir ættu ekki sama aðgang að þessum lystisemdum heimsins og er reyndin í leikskólunum þar sem " sjö synir Landsbankans " stunda nám . Þó að það komi málinu sem slíku ekki við , velti ég einnig fyrir mér hvort ekki hefði verið eðlilegt að Austurglugginn legðist í " rannsóknarblaðamennsku " og leitaði skýringa á því af hverju þessi volduga bankastofnun kýs að draga börn á Austurlandi í dilka eftir búsetu , því að ég er sannfærður um að bankinn á einnig marga dygga viðskiptavini á stöðum eins og Seyðisfirði , Breiðdalsvík og Djúpavogi .